Momentum broodnodig vir sukkelende BullsKurt-Lee Arendse is een van die Bulls-speler wat oor die X-faktor beskik. Foto: GB Jordaan. ŉ Mens kan seker die Bulls-ondersteuners verskoon dat hulle almal skielik in Shakespeare-kenners ontpop het. Want daar was lanklaas soveel rugbydrama en wroeging in Pretoria gewees. Die Bulls het ŉ rits wedstryde op ŉ streep verloor – hetsy in die Verenigde Rugbykampioenskap of die Curriebeker – en dinge gaan beslis nie hierdie naweek makliker teen Toulouse in ŉ Kampioenebeker-wedstryd word nie. Die Franse se swaargewigrugbyspan spog met spelers soos Antoine Dupont, Thomas Ramos en Romain Ntamack in sy geledere. Daarbenewens het Dupont, Wêreldrugby se speler van die jaar, al voorheen gesê dat hy nie Suid-Afrikaanse spanne in Europese kompetisies soek nie. Toulouse sal dus oorgehaal wees om die daad by die woord te voeg en die Bulls ŉ rugbyles of twee te leer. Baie dinge tel dus teen Jake White se span, tog meen Schalk Burger dat die rugbyjakarandas as’t ware weer binnekort in Pretoria sal blom. “Die Bulls beskik oor genoeg talent in sy groep – wat die spelers- en die afrigtersgroep betref,” het die voormalige Springbok-losvoorspeler gesê. Burger meen dat momentum die sleutel tot sukses in enige sportsoort is. “In ŉ Suid-Afrikaanse konteks ry die Stormers tans op die kruin van die momentumgolf, terwyl die Bulls niks het nie. Hulle moet egter net geduldig bly; hopelik kan die skaal weer in hul guns swaai.” Bismarck du Plessis meen die Bulls sal op hul beste teen Toulouse moet wees. Foto: Twitter. Intussen sal die Bulls na Bismarck du Plessis kyk om die span se vuur vir hul Toulouse-kragmeting te stook. Die haker het immers baie wedstryde in Frankryk gespeel. “Om hierdie naweek suksesvol te wees, is ŉ spanvertoning van sleutelbelang. Elke speler, van no. 1 tot no. 23, sal moet saamspan. Ons sal nie net met ŉ paar beter truuks vorendag moet kom nie, maar ook hul aangeewerk en fisieke spel moet fnuik,” het die haker gesê. Volgens Du Plessis sal elke speler in die span sy individuele tweestryd met sy direkte teenstander moet wen. Die Fransmanne gaan op hul flair en kragspel staatmaak om die besoekers te oorrompel, in teenstelling met Ulster wat verlede naweek met sy tegnies korrekte rolmaalbewegings die Bulls oorrompel het. Om dus op die Shakespeare-tema van herbou voort te borduur: “Toulouse” or not “Toulouse”, that is the question. Hopelik ruk die Bulls hulself reg en wen dié keer. Die Bulls se span sal Vrydag bekendgemaak word en die wedstryd begin Sondag om 16:00. Oudergewoonte sal die aksie regstreeks op SuperSport uitgesaai word. Bulls-toergroep: Voorspelers: Bismarck du Plessis, Cyle Brink, Dylan Smith, Elrigh Louw, Francois Klopper, Gerhard Steenekamp, Janko Swanepoel, Johann Grobbelaar, Marco van Staden, Merwe Olivier, Mornay Smith, Ruan Nortjé, Ruan Vermaak, Simphiwe Matanzima, Tiaan Lange en WJ Steenkamp. Agterspelers: Canan Moodie, Chris Smith, Cornal Hendricks, David Kriel, Embrose Papier, Harold Vorster, Kurt-Lee Arendse, Morné Steyn, Niel le Roux, Sibongile Novuka, Stedman Gans en Zak Burger.